Di tagara-agi, izad wayen izaden, amdan yesɛan ciṭuḥ n tigzi deg uqerru-ines, ad yesteqsay deg yiman-is:
acuɣer ? ar melmi ? d anwa i tt-ixedmen? d acu i t-yessawḍen? d acu d iswi n waya ?
riɣ a d-awiɣ awal ɣef teẓgi n kuka dagi di wehran.
Di tazwara tiẓgi-agi tella d Lǧennet, ttruḥent ɣur-s twaculin akken ad buḥrunt, tezga-d rrif n webrid. Tizegzewt, cnawi n yegḍaḍ, aman, laman, lḥaṣul ur tettafeḍ ara adeg am winna.
Di tagara-agi iɣewwes-d fell-as buɣewwas, yesseḥnunef-itt, yegzer-itt, yessreɣ-itt, yerra-tt d agudu ameqqran, yebna-tt merra d iɛecwan. Tuget deg yiɛecwan-agi uɣalen d asgen i wid yettjaren deg lehyuf d tfuḥanin. Ulac win ara ixedmen talast i tecmat yecban tagi. Kecmen isemsaren, si tama tayeḍ tibḥirin yellan dinna n lluz, azemmur, lxeḍra, tura tuɣal merra d’’ Abiṭun ‘’ wer ttesriḥ, wer lekwaɣeḍ.
Tiẓgi n kuka mazal-tt tessawal ahruḥu, ahruḥu.
Ar melmi ara nissin azal n twennaṭ, ar melmi ara s-nefk azal i tuklal, ar melmi ara s-nerr lxir i d aɣ-d-tefka. Assa ma nesluɣ tawennaṭ, d acu ara d-nemger ?
D ulaqrar mačči d udi d tamment, xas bnu-t fell-as, d aṭṭanen, d twuɣa, lexṣaṣ. ur ilaq ara daɣen ad nettu d akken tawennaṭ-agi-nneɣ tettarra-d ttar. Acuɣer tawennaṭ tura tbeddel ? mačči d nettat i ibedlen d nekni i tt-ibedlen. tawennaṭ tura simal treffu fell-aɣ, iḥemmalen, aɣura, isfuyla (poles) simal fessin, tiseddarin n teẓɣel simal ttalint, taneẓruft simal tessihriw-iman-is. Tiɛeǧǧaǧin timeqqranin. Lḥasul ad yeṭṭef Rebbi ayen yugaren aya. Tisemhuyin bedlent udem. Tikwal ur neẓri ma d anebdu, neɣ d tagrest. Ay amdan tella twaɣit nnig tagi ?
Ḥaca kečč i izemren ad tbedleḍ timsal ma yella tebɣiḍ, ur yerna tzemreḍ. Acuɣer yal wa yeqqar-d nekk ur iyi-teɛni ara temsalt, teskiddibeḍ d kečč i teɛna temsalt.
Timdinin-nneɣ uɣalent d iguduyen imeqqranen, nessen. limer di nebɣa, limer yal yiwen deg-neɣ ad yawi turṣaḍ-ines, ɣer wadeg yettwamezgen i turṣaḍ, di lawan ilaqen. Acuɣer iberdan iḥerqan, tiẓegwa, anda terriḍ anda teqqimeḍ ad temlileḍ turṣaḍ ? turṣaḍ-agi ur d-ɣlint ara seg yigenni am lehwa, d turṣaḍ-inek abu snat n tqejjirin amencuf. Daxel n yexxamen-nwen tesseḥrasem ɣef tezdeg, ma di berra turṣaḍ alarmi d imnaren. Tugniwin-agi ssewḥacent, sserhabent, tugniwin-agi ttbegginent-d udem n tidet n tmetti deg weswir, ttrebga, idles, tussna. Kečč ay amdan acuɣer ur tlemdeḍ ara timsirin, acuɣer ur d-teqqareḍ ara dayen berka di tfuḥanin, yif-ik wemcic ?! Amcic mi ara iwessex ur ten-yettaǧǧa ara akken, ineṭṭel-iten, akken ad uɣalen d leɣar. Ayen yettɣaḍen d akken yegla uzegzaw s uquran, ula d winna ur tt-nexdim ara yettxelliṣ, ar melmi ?
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn